**GODIŠNJI PLAN UČINKOVITOG NADZORA RIZIKA ZA 2024. GODINU**

**1. UVOD**

Zakonom o sigurnosti pri odobalnom istraživanju i eksploataciji ugljikovodika (Narodne novine, broj 78/15 i 50/20;u daljnjem tekstu: Zakon) kao nadležno tijelo određena je Koordinacija za sigurnost pri odobalnom istraživanju i eksploataciji ugljikovodika (u daljnjem tekstu: Koordinacija). Organizacija i način rada Koordinacije uređeni su Uredbom o Koordinaciji za sigurnost pri odobalnom istraživanju i eksploataciji ugljikovodika (Narodne novine, broj 74/17 i 14/21) (u daljnjem tekstu: Uredba).

U skladu s člankom 23. stavkom 3. Zakona i člankom 18. stavkom 2. Uredbe, Koordinacija je dužna u roku od 30 dana prije isteka godine, izraditi godišnje planove učinkovitog nadzora rizika za godinu koja slijedi, a koji se temelje na upravljanju rizicima i u kojima se posebno vodi računa o sukladnosti s izvješćima o velikim opasnostima i drugim dokumentima koji se dostavljaju u skladu s odredbama članka 13. Zakona. Učinkovitost planova redovito će se preispitivati, a Koordinacija će poduzeti sve potrebne mjere za njihovo poboljšavanje.

Svrha nadzora je uspostavljanje i održavanje odgovarajućeg okvira sigurnosti pri odobalnom istraživanju i eksploataciji ugljikovodika. Donošenje i provedba godišnjeg plana nadzora ima za cilj:

* sprečavanje velikih nesreća i ublažavanje njihovih posljedica
* omogućavanje sigurnog radnog okruženja za radnike na odobalnim objektima
* izbjegavanje štetnih učinaka na okoliš i prirodu
* uspostavljanje jednakih i jasnih načina i kriterija nadzora za sve uključene subjekte
* osiguranje sukladnosti rada nadležnog tijela s odredbama Zakona.

U svrhu osiguravanja učinkovitog okvira nadzora Koordinacija će vršiti sljedeće aktivnosti:

* procjena i prihvaćanje izvješća o velikim opasnostima
* postupanje po zaprimanju drugih dokumenata
* traženje provođenja pojedinačnog inspekcijskog nadzora i zajedničkog inspekcijskog nadzora
* sudjelovanje u istragama u slučaju velike nesreće
* sudjelovanje u vježbama za ispitivanje pripravnosti za učinkovit odgovor na velike nesreće i iznenadne događaje
* poduzimanje mjera po zaprimljenim izvješćima o zabrinutostima glede sigurnosti i zaštiti okoliša i prirode
* sudjelovanje u tripartitnom savjetovanju
* pokretanje mjera provedbe

**2. AKTIVNOSTI KOORDINACIJE U SKLOPU UČINKOVITOG NADZORA ZA 2024. GODINU**

**2.1. Procjena i prihvaćanje Izvješća o velikim opasnostima**

Izvješće o velikim opasnostima je temeljni dokument kojeg Koordinacija procjenjuje i prihvaća. Koordinacija za prihvaćanje izvješća o velikim opasnostima mora utvrditi da je izvješće o velikim opasnostima izrađeno u skladu sa Zakonom i smjernicama Koordinacije ''Upute za izradu i dostavu dokumenata'', odnosno da je operator ili vlasnik dokazao da će mjere navedene u izvješću o velikim opasnostima, ako budu provedene, osigurati učinkovito upravljanje i uspostavljanje kontrole vezane uz mogućnost pojave velike nesreće.

Koordinacija će u 2024. godini nastaviti raditi na procjeni i prihvaćanju temeljito preispitanih (revidiranih) i izmijenjenih izvješća o velikim opasnostima zaprimljenih u 2023. godini, u slučaju da njihova procjena i prihvaćanje neće biti dovršeni do kraja 2023. godini. Također će raditi i na procjeni i prihvaćanju temeljito preispitanih (revidiranih) izvješća o velikim opasnostima kojima je potvrdom o prihvaćanju izvješća o velikim opasnostima propisana izrada i dostava takvog revidiranog izvješća o velikim opasnostima u 2024. godini, što uključuje izvješća o velikim opasnostima za eksploatacijske odobalne objekte „Ika A“, „Ika B“, „Marica“ i „Katarina“ kojima kao operator upravlja INA – Industrija nafte, d.d.

Koordinacija će također u 2024. godini raditi na praćenju ispunjavanja obveza operatora i vlasnika propisanih potvrdama o prihvaćanju izvješća o velikim opasnostima.

U slučaju da će u 2024. godini na postojećim odobalnim objektima koji imaju prihvaćena izvješća o velikim opasnostima doći do bitnih promjena, rekonstrukcija ili uklanjanja/sanacije, Koordinacija će raditi na procjeni i prihvaćanju izmijenjenih izvješća o velikim opasnostima koja su operator ili vlasnik dužni izraditi i dostaviti. U slučaju da će u 2024. godini biti planirani novi eksploatacijski odobalni objekti ili će neeksploatacijski odobalni objekti koji nemaju prihvaćeno izvješće o velikim opasnostima planirati odobalne radove (npr. istražno bušenje ili rad na postojećim bušotinama), Koordinacija će raditi na procjeni i prihvaćanju izvješća o velikim opasnostima za navedene odobalne objekte.

Koordinacija će obaviti procjenu i prihvaćanje izvješća o velikim opasnostima sukladno odredbama Zakona i Uredbe, a na način opisan u smjernicama Koordinacije ''Procjena i prihvaćanje dokumenata''.

**2.2. Postupanje po zaprimanju drugih dokumenata**

Operatori i vlasnici izrađuju te dostavljaju različite vrste obavijesti:

* obavijest o projektu planiranog eksploatacijskog objekta;
* obavijest o premještaju eksploatacijskog objekta;
* obavijest o ulasku ili izlasku odobalnog objekta iz područja nad kojim Republika Hrvatska ostvaruje jurisdikciju i suverena prava;
* obavijest o radovima u bušotini;
* obavijest o kombiniranim operacijama.

U slučaju obavijesti o projektu planiranog eksploatacijskog objekta, obavijesti o premještaju eksploatacijskog objekta ili obavijesti o ulasku ili izlasku odobalnog objekta iz područja nad kojim Republika Hrvatska ostvaruje jurisdikciju i suverena prava, Koordinacija zaprima navedene obavijesti te na njih može dati primjedbe i odrediti odgovarajuće uvjete i ograničenja. U slučaju obavijesti o radovima u bušotini i obavijesti o kombiniranim operacijama, Koordinacija razmatra navedene obavijesti i daje suglasnost za početak radova, nakon čega Koordinacija dostavlja navedenu suglasnost javnopravnim tijelima čiji su predstavnici članovi Koordinacije.

Ovisno o aktivnostima na postojećim odobalnim objektima ili planiranja aktivnosti novih odobalnih objekata, očekuje se da će Koordinacija u 2024. godini zaprimiti neke od navedenih dokumenata. Koordinacija će održavati redovitu komunikaciju s naftno-rudarskim gospodarskim subjektima obveznicima Zakona kako bi bila upoznata s planiranim aktivnostima, odredila prioritete u radu i osigurala pravovremeno postupanje po zaprimljenim dokumentima.

Koordinacija će procjenu i postupanje s dokumentima vršiti sukladno odredbama Zakona i Uredbe, a na način opisan u dokumentu ''Procjena i prihvaćanje dokumenata''.

**2.3. Iniciranje provođenja pojedinačnog inspekcijskog nadzora i zajedničkog inspekcijskog nadzora**

Prioritet Koordinacije bit će traženje inspekcijskih nadzora na postojećim odobalnim objektima koji imaju prihvaćena izvješća o velikim opasnostima.

Osim traženja pojedinačnih inspekcijskih nadzora, tijekom godine Koordinacija će zatražiti i zajednički inspekcijski nadzor odobalnih objekata.

Ciljevi inspekcijskog nadzora koji se provodi na traženje Koordinacije su:

* osigurati da ključne tvrdnje iz izvješća o velikim opasnostima odgovaraju stvarnoj situaciji na odobalnom objektu (npr. uvjerenje da su sustavi upravljanja sigurnošću i zaštitom okoliša i prirode u potpunosti implementirani u rad odobalnog objekta, potvrda da je sva oprema u prethodno opisanom stanju i sl.);
* provjeriti poštuju li se ključne procedure i procesi opisani u izvješću o velikim opasnostima i omogućavaju li stvarno odgovarajuću razinu sigurnosti;
* uvjeriti se da postupci za slučaj iznenadnog događaja stvarno omogućavaju učinkovit odgovor na iznenadni događaj;
* osigurati da se nad odobalnim objektom provodi dovoljna razina nadzora koja omogućava okruženje u kojem naftno-rudarski gospodarski subjekti ispunjavaju uvjete iz Zakona i slijede procedure iz izvješća o velikim opasnostima.

Namjera inspekcijskog nadzora zatraženog od strane Koordinacije nije zamijeniti redovne inspekcijske nadzore koji se provode na odobalnom objektu, kao niti revizije i preglede sustava i procedura na odobalnom objektu uspostavljene od samog naftno-rudarskog gospodarskog subjekta. Inspekcijski nadzor koji se provodi na traženje Koordinacije temeljit će se na unaprijed određenom uzorku za sigurnost ključnih sustava i procedura, s ciljem utvrđivanja mogućih značajnih nedostataka u kontroli velikih opasnosti. Pojedinačni inspekcijski nadzor neće pokrivati sve aspekte odobalnog objekta, niti će se provoditi na svakom odobalnom objektu određenog naftno-rudarskog gospodarskog subjekta svake godine, dok će zajednički inspekcijski nadzor biti provođen svake godine na izabranim odobalnim objektima

Prije svakog inspekcijskog nadzora koji se provodi na traženje Koordinacije odredit će se ciljevi nadzora te će se prema tim ciljevima pozvati inspekcije i drugi državni službenici ovlašteni za provedbu nadzora, u skladu s potrebnim nadležnostima i stručnošću. Uloge i dužnosti svakog od članova grupe inspektora bit će jasno dogovorene i određene te će svi članovi biti upoznati s izvješćem o velikim opasnostima odobalnog objekta.

Za svaki inspekcijski nadzor bit će donesen odgovarajući plan koji uključuje:

* predmet inspekcijskog nadzora,
* popis djelatnika nadziranog naftno-rudarskog gospodarskog subjekta koji su dužni nazočiti inspekcijskom nadzoru,
* popis dokumentacije koja će biti tražena na uvid,
* razina i vrsta provjera koje će se odvijati,
* popis opreme koja će biti pregledavana,
* razinu dokaza i standarde za procjenu usklađenosti pregledavanih sustava,
* način dostavljanja nalaza nadzora Koordinaciji i nadziranom subjektu

Dio inspekcijskog nadzora koji uključuje razgovore s djelatnicima naftno-rudarskog gospodarskog subjekta, uzimanje izjava i pregled dokumentacije može se obaviti i na drugoj lokaciji, izvan odobalnog objekta.

Prije svakog inspekcijskog nadzora, plan nadzora bit će dostavljen nadziranom naftno-rudarskom gospodarskom subjektu koji upravlja odobalnim objektom. Koordinacija će, u okviru mogućnosti, dogovarati posjet odobalnom objektu koordinirano sa svim inspekcijskim tijelima koja obavljaju inspekcijski nadzor sukladno posebnim propisima, a kako bi se omogućilo efikasnije korištenje vremena i resursa te minimalizirao utjecaj na svakodnevni rad odobalnog objekta.

Koordinacija i Državni inspektorat Republike Hrvatske će, u svrhu bolje komunikacije i suradnje inspekcijskih tijela te učinkovitije međusobne organizacije, provoditi operativnu organizaciju zajedničkog inspekcijskog nadzora.

U 2024. godini Koordinacija će zatražiti zajednički inspekcijski nadzor najmanje dva postojeća eksploatacijska odobalna objekta operatora INA – Industrija nafte, d.d., pri čemu će inspekcijski nadzor biti ciljan na one odobalne objekte za koje će biti procijenjeno da imaju najviše razine rizika, te za koje nije proveden zajednički inspekcijski nadzor u 2023. godini. To će uključivati jedan naseljeni odobalni objekt („Ivana A“) povezan s eksploatacijskim odobalnim objektom „Ivana K“. Također je planirano provesti zajednički inspekcijski nadzor dijela odobalnih objekata navedenog operatora za koje nije proveden zajednički inspekcijski nadzor u 2023. godini, na način da se u jednom obilasku posjete odobalni objekti koji su međusobno blizu („Ida A“, „Ida B“ i „Ida C“ te „Ika A“ i „Ika B“). U slučaju da Koordinaciji ocijeni potrebnim, zatražit će i inspekcijski nadzor drugih odobalnih objekata ovog operatora. Koordinacija će u 2024. zatražiti i zajednički inspekcijski nadzor dva odobalna objekta operatora ED-INA d.o.o. („Izabela Jug“ i „Izabela Sjever“).

Koordinacija će po potrebi zatražiti inspekcijski nadzor radova u bušotini ili kombiniranih operacija.

Koordinacija može sudjelovati i u inspekcijskom nadzoru koji se provodi prema odredbama drugih propisa.

**2.4. Sudjelovanje u istragama u slučaju iznenadnih događaja ili velike nesreće**

Operator ili vlasnik odobalnog objekta dužan je obavijestiti Koordinaciju o iznenadnim događajima, velikim nesrećama ili velikim opasnostima, u skladu s odredbama članka 25. Zakona te na način opisan u dokumentu ''Upute za izradu i dostavu dokumenata''.

U slučaju iznenadnih događaja koji nisu okarakterizirani kao velika nesreća, Koordinacija će odlučiti o potrebi za istragom i odlučiti o sljedećim koracima po završetku istraga.

U slučaju velikih nesreća Ministarstvo gospodarstva i održivog razvoja pokrenut će temeljitu istragu, u kojoj sudjeluje Koordinacija, radi prikupljanja dokaza i podataka u svrhu primjerene analize velikih nesreća radi utvrđivanja njihovih uzroka, te osigurava pravodobno i točno izvješćivanje o rezultatima istrage i prijedlozima za poboljšanje stanja.

Koordinacija će rezultate istrage, koji nisu povjerljivi, dati na raspolaganje javnosti i zainteresiranoj javnosti te dostaviti sažetak rezultata istrage Europskoj komisiji. Koordinacija i ostala tijela javne vlasti primijenit će sve preporuke iz istrage koje su u njihovoj nadležnosti.

Koordinacija će u 2024. godini nastaviti sudjelovati u istrazi velike nesreće eksploatacijskog odobalnog objekta „Ivana D“, sukladno Odluci Ministarstva gospodarstva i održivog razvoja o pokretanju istrage o velikoj nesreći na eksploatacijskom odobalnom objektu Ivana D (KLASA: 310-01/20-03/99; URBROJ: 517-06-3-1-21-11, od 18. siječnja 2021.) te Odluci Ministarstva gospodarstva i održivog razvoja o osnivanju Povjerenstva za provođenje istrage o velikoj nesreći na eksploatacijskom odobalnom objektu Ivana D (KLASA: 310-01/20-03/99; URBROJ: 517-06-3-1-21-29, od 26. veljače 2021.), ako navedena istraga neće biti završena u 2023. godini.

**2.5. Sudjelovanje u vježbama za ispitivanje pripravnosti za učinkovit odgovor na velike nesreće i iznenadne događaje**

Koordinacija će, prema potrebi, sudjelovati u vježbama za ispitivanje pripravnosti za učinkovit odgovor na velike nesreće i iznenadne događaje.

Operator ili vlasnik dužan je obavijestiti Koordinaciju 15 dana prije vježbe s informacijama o temi vježbe, razini vježbe određenoj prema standardima, načinu izvođenja, dinamici vježbe, svrsi i cilju vježbe, mjestu vježbe, dionicima uključenim u vježbu i načinima komunikacije.

Navedene vježbe uključuju:

* redovito ispitivanje pripravnosti operatora ili vlasnika za učinkovit odgovor na velike nesreće i iznenadne događaje;
* ispitivanja pripravnosti i vježbe Koordinacije i Stožera za provedbu Plana intervencija kod iznenadnih onečišćenja mora, odnosno, Subregionalnog plana intervencija za sprječavanje, spremnost za i reagiranje na iznenadnih onečišćenja Jadranskog mora većih razmjera;
* prekogranične vježbe vanjskog odgovora na iznenadni događaj;
* ostale vježbe organizirane od tijela javne vlasti Republike Hrvatske, tijela i radnih grupa Europske unije ili međunarodnih organizacija.

**2.6. Poduzimanje mjera po zaprimljenim izvješćima o zabrinutostima glede sigurnosti i zaštite okoliša i prirode.**

Koordinacija je uspostavila mehanizam za povjerljivo izvješćivanje iz bilo kojeg izvora o zabrinutostima glede sigurnosti te zaštiti okoliša i prirode vezano za odobalne radove, koji je opisan u dokumentu ''Mehanizam za povjerljivo izvješćivanje''. U svrhu uspostave mehanizma Koordinacija je postavila obrazac za prijavu uočenih mogućih nepravilnosti, koji se nalazi na mrežnim stranicama Agencije za ugljikovodike, a putem kojeg će podnositelji prijave moći obavijestiti Koordinaciju o događajima za koje smatraju da ugrožavaju ili bi mogli ugroziti ljudsko zdravlje i život, materijalna dobra i okoliš.

Mehanizam za povjerljivo izvješćivanje je namijenjen zaposlenicima investitora, operatora, vlasnika ili izvođača koji se nalaze na odobalnom objektu, ostalim zaposlenicima navedenih subjekata (koji u tom trenutku nisu na odobalnom objektu) te svim drugim osobama koje imaju osnovane razloge za zabrinutost.

Koordinacija će odlučiti o postupanju po zaprimljenoj prijavi. U slučaju da Koordinacija procijeni da je prijava osnovana o tome obavještava nadležnu inspekciju ili inspekcije, koje po prijavi postupaju u skladu sa svojim nadležnostima i propisima čije provođenje nadziru.

Koordinacija je dužna zaštititi identitet podnositelja prijave po zaprimljenoj prijavi, odnosno osigurati anonimnost.

**2.7. Sudjelovanje u tripartitnom savjetovanju**

Koordinacija je uspostavila mehanizam za učinkovito provođenje tripartitnog savjetovanja između Koordinacije, operatora ili vlasnika te predstavnika radnika, koji je opisan u dokumentu ''Mehanizam za tripartitno savjetovanje''.

Na savjetovanjima sudjeluju predstavnik radnika, predstavnik operatora ili vlasnika te predstavnik Koordinacije. Tripartitna savjetovanja ne mogu se sazvati i održati, a da pri tome nisu pozvane i prisutne sve zainteresirane strane.

Savjetovanja će se odvijati u redovnim razmacima od 1 godine, ili po potrebi i češće, temeljem prijedloga bilo koje tripartitne strane koji uključuje mjesto i vrijeme savjetovanja i dnevni red savjetovanja. Mjesto savjetovanja može biti odobalni objekt, prostori u vlasništvu operatora ili vlasnika ili prostorije Agencije za ugljikovodike. Savjetovanje se može organizirati i tijekom redovnog inspekcijskog obilaska odobalnog objekta uz prethodnu najavu Koordinaciji.

U 2024. godini Koordinacija će organizirati barem jedno savjetovanje s predstavnicima operatora i vlasnika koji upravljaju odobalnim objektima i predstavnicima njihovih radnika.

U slučaju planiranja aktivnosti novih odobalnih objekata u 2024. godini, Koordinacija će organizirati savjetovanja s odgovarajućim subjektima u skladu s planiranim aktivnostima.

**2.8. Pokretanje mjera provedbe**

U slučaju da Koordinacija na temelju rezultata procjene dokumenata koje dostavlja operator ili vlasnik, rezultata inspekcijskog nadzora, rezultata istrage iznenadnog događaja ili velike nesreće ili rezultata istrage izvješća o zabrinutostima glede sigurnosti i zaštite okoliša i prirode utvrdi nepravilnosti u radu određenog subjekta, pokrenut će mjere provedbe u sladu s Zakonom.

U slučaju da aktivnost koju obavlja operator ili vlasnik predstavlja neposrednu opasnost za zdravlje ljudi ili znatno povećava rizik od velike nesreće, Koordinacija je dužna putem nadležnih inspekcijskih i drugih tijela pokrenuti mjere koje će osigurati, od strane operatora ili vlasnika, poduzimanje prikladnih aktivnosti koje mogu značiti i zaustavljanje aktivnosti dok opasnost ili rizik ne budu pod odgovarajućim nadzorom. Nakon poduzimanja mjera, operator ili vlasnik dužan je obavijestiti Koordinaciju, a najkasnije 24 sata nakon što poduzme mjere.

Ako Koordinacija utvrdi da operator ili vlasnik više nije sposoban ispunjavati zahtjeve iz ovoga Zakona, putem Ministarstva gospodarstva i održivog razvoja o tome obavještava Vladu Republike Hrvatske.

Ako Koordinacija utvrdi da su nadzirani subjekti počinili prekršaje navedene u članku 38. Zakona, putem Ministarstva gospodarstva i održivog razvoja pokrenut će postupak oduzimanja izdane dozvole investitoru.

**PRILOG – SAŽETAK PLANIRANIH NADZORNIH AKTIVNOSTI KOORDINACIJE U 2023. GODINI**

|  |  |  |
| --- | --- | --- |
| **AKTIVNOST** | **VREMENSKI PLAN** | **OPIS** |
| **Procjena i prihvaćanje Izvješća o velikim opasnostima** | 1. Procjena i prihvaćanje Izvješća o velikim opasnostima za postojeće eksploatacijske odobalne objekte  **- u rokovima ovisno o zaprimanju revidiranih izvješća o velikim opasnostima ili izmijenjenih izvješća o velikim opasnostima**  2. Zaprimanje, procjena i prihvaćanje izvješća o velikim opasnostima za moguće planirane nove odobalne objekte  **- u rokovima ovisno s mogućim planiranim početkom aktivnosti** | * Nastavak procjene temeljito preispitanih (revidiranih) i izmijenjenih izvješća o velikim opasnostima čija procjena i prihvaćanje neće biti dovršeni do kraja 2023. godine * Procjena temeljito preispitanih (revidiranih) izvješća o velikim opasnostima za eksploatacijski odobalni objekt „Ika A“, eksploatacijski odobalni objekt „Ika B“, eksploatacijski odobalni objekt „Marica“ i eksploatacijski odobalni objekt „Katarina“ operatora INA – Industrija nafte, d.d. * Procjena izmijenjenih izvješća o velikim opasnostima za postojeće eksploatacijske i neeksploatacijske odobalne objekte u slučaju bitne promjene, rekonstrukcije ili uklanjanja/sanacije eksploatacijskih objekata * Procjena izvješća o velikim opasnostima za moguće planirane nove odobalne objekte |
| **Postupanje po zaprimanju drugih dokumenata** | Procjena i postupanje po zaprimanju dokumenata  **- po zaprimanju dokumenta u skladu s rokovima određenim Zakonom** | * U slučaju zaprimanja nekog od ostalih dokumenata koje operator ili vlasnik dostavljaju Koordinaciji, Koordinacija će izvršiti procjenu i postupati s dokumentima sukladno odredbama Zakona i Uredbe |
| **Sudjelovanje u provođenju inspekcijskog nadzora** | 1. Inspekcijski nadzor odobalnih objekata u ime Koordinacije  **- od ožujka do studenog 2024. godine, ovisno o vremenskim prilikama**  2. Sudjelovanje u inspekcijskom nadzoru koji se provodi prema odredbama drugih propisa  **- po potrebi** | * Očekuje se odvijanje zajedničkog inspekcijskog nadzora na jednom naseljenom eksploatacijskom odobalnom objektu operatora INA d.d. („Ivana A“ i povezani eksploatacijski odobalni objekt „Ivana K“) te na dijelu eksploatacijskih odobalnih objekata tog operatora na kojima takvi nadzori nisu bili provedeni u prethodnoj godini („Ida A“, „Ida B“ i „Ida C“ te „Ika A“ i „Ika B“). operatora INA – Industrija nafte, d.d. te na eksploatacijskom odobalnom objektima „Izabela Sjever“ i „Izabela Jug“ operatora ED-INA d.o.o. prema rasporedu: * “Ida A“, „Ida B“ i „Ida C“ (15.-26. travnja 2024.) * „Izabela Sjever“ i „Izabela Jug“ (3.-14. lipanj 2024.) * “Ika A“ i „Ika B“ (9.-20. rujan 2024.) * “Ivana A“ i „Ivana K“ (14.-25. listopad 2024). * Teme koje će biti pokrivene inspekcijskim nadzorom bit će određene prema dogovoru članova Koordinacije * Članovi Koordinacije će obaviti pregled nalaza inspekcijskog nadzora i odlučiti o potrebnim daljnjim koracima * Članovi Koordinacije mogu sudjelovati i u inspekcijskom nadzoru koji se provodi prema odredbama drugih propisa |
| **Sudjelovanje u istragama u slučaju iznenadnih događaja ili velike nesreće** | Sudjelovanje u istragama  **- po zaprimanju obavijesti o događaju** | * Koordinacija će u 2024. godini nastaviti sudjelovati u istrazi velike nesreće eksploatacijskog odobalnog objekta „Ivana D“, ako ta istraga neće biti završena u 2023. godini * U slučaju iznenadnih događaja koji nisu okarakterizirani kao velika nesreća, Koordinacija će odlučiti o potrebi za istragom i odlučiti o sljedećim koracima po završetku istraga. * U slučaju velikih nesreća Ministarstvo gospodarstva i održivog razvoja, uz sudjelovanje Koordinacije, pokrenut će temeljitu istragu radi prikupljanja dokaza i podataka u svrhu primjerene analize velikih nesreća radi utvrđivanja njihovih uzroka, te osigurava pravodobno i točno izvješćivanje o rezultatima istrage i prijedlozima za poboljšanje stanja. |
| **Sudjelovanje u vježbama za ispitivanje pripravnosti za učinkovit odgovor na velike nesreće i iznenadne događaje** | Sudjelovanje u vježbama  **- po potrebi** | * Koordinacija će sudjelovati u vježbama za ispitivanje pripravnosti za učinkovit odgovor na velike nesreće i iznenadne događaje prema primanju poziva ili obavijesti od subjekta koji organizira vježbu. |
| **Istrage izvješća o zabrinutostima glede sigurnosti i zaštite okoliša i prirode** | Postupanju po prijavi  **- po zaprimanju prijave** | * U slučaju zaprimanja prijave, Koordinacija će postupati prema uspostavljenom mehanizmu za povjerljivo izvješćivanje. |
| **Sudjelovanje u tripartitnom savjetovanju** | Organizacija savjetovanja  **- po jedno savjetovanje za svakog od operatora postojećih odobalnih objekata i predstavnika njihovih radnika** | * Koordinacija će organizirati barem jedno savjetovanje s predstavnicima operatora i vlasnika koji upravljaju postojećim eksploatacijskim i neeksploatacijskim odobalnim objektima i predstavnicima njihovih radnika. |
| **Mjere provedbe** | Pokretanje mjera provedbe  **- po potrebi** |  |